Document ID: 32014R0771

KOMISSION TÄYTÄNTÖÖNPANOASETUS (EU) N:o 771/2014,
annettu 14 päivänä heinäkuuta 2014,
Euroopan meri- ja kalatalousrahaston puitteissa esitettävien toimintaohjelmien mallia, syrjäisimpien alueiden tiettyjen kalastus- ja vesiviljelytuotteiden kalastuksessa, viljelyssä, jalostuksessa ja markkinoille saattamisessa toimijoille aiheutuvien lisäkustannusten korvaamista koskevien suunnitelmien rakennetta, rahoitustietojen toimittamisessa käytettävää mallia, ennakkoarviointikertomusten sisältöä sekä arviointisuunnitelman vähimmäisvaatimuksia koskevien sääntöjen vahvistamisesta Euroopan meri- ja kalatalousrahastosta annetun Euroopan parlamentin ja neuvoston asetuksen (EU) N:o 508/2014 nojalla
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon Euroopan meri- ja kalatalousrahastosta ja neuvoston asetusten (EY) N:o 2328/2003, (EY) N:o 861/2006, (EY) N:o 1198/2006 ja (EY) N:o 791/2007 sekä Euroopan parlamentin ja neuvoston asetuksen (EU) N:o 1255/2011 kumoamisesta 15 päivänä toukokuuta 2014 annetun Euroopan parlamentin ja neuvoston asetuksen (EU) N:o 508/2014 (1) ja erityisesti sen 18 artiklan 3 kohdan, 72 artiklan 3 kohdan, 98 artiklan 2 kohdan ja 115 artiklan 1 kohdan,
sekä katsoo seuraavaa:
(1)
Asetuksen (EU) N:o 508/2014 yhdenmukaisen täytäntöönpanon varmistamiseksi on tarpeen antaa säännöksiä, jotka koskevat:
-
Euroopan meri- ja kalatalousrahastosta, jäljempänä ’EMKR’, yhteisrahoitettavia toimenpiteitä koskevien toimintaohjelmien esittämismallia,
-
Euroopan unionin toiminnasta tehdyn sopimuksen 349 artiklassa tarkoitettujen syrjäisimpien alueiden tiettyjen kalastus- ja vesiviljelytuotteiden kalastuksessa, viljelyssä, jalostuksessa ja markkinoille saattamisessa toimijoille aiheutuvien lisäkustannusten korvaamista koskevien suunnitelmien, jäljempänä ’korvaussuunnitelmat’, rakennetta,
-
mallia, jota jäsenvaltioiden on käytettävä toimittaessaan rahoitustietoja määrästä, josta ne arvioivat esittävänsä tukihakemuksia,
-
toimintaohjelmien ennakkoarviointia koskevien kertomusten sisältöä ja
-
ohjelmakauden aikana suoritettavaa toimintaohjelmien arviointia koskevien suunnitelmien vähimmäisvaatimuksia.
(2)
Nämä säännökset ovat tiiviisti sidoksissa toisiinsa, koska ne koskevat jäsenvaltioiden EMKR:n puitteissa toimittamien toimintaohjelmien ja korvaussuunnitelmien sisällön ja esittämisen eri näkökohtia. Jotta varmistetaan, että nämä säännökset, joiden pitäisi tulla voimaan samanaikaisesti, ovat keskenään johdonmukaisia ja jotta hallintoviranomaisen olisi helpompaa soveltaa niitä, ne on aiheellista sisällyttää tähän asetukseen.
(3)
Toimintaohjelmia koskevassa mallissa olisi yhdenmukaistettava ohjelman kussakin osiossa annettavien tietojen esitystapa. Tämä on tarpeen sen varmistamiseksi, että tiedot ovat yhdenmukaisia, vertailukelpoisia ja että ne voidaan tarvittaessa yhdistää.
(4)
Toimintaohjelmia koskevan mallin perustalta kehitetään Euroopan parlamentin ja neuvoston asetuksen (EU) N:o 1303/2013 (2) 74 artiklan 4 kohdassa tarkoitettua sähköistä tietojenvaihtojärjestelmää toimintaohjelmien osalta. Mallissa olisi siksi määritettävä se, miten toimintaohjelmien tiedot syötetään sähköiseen tietojenvaihtojärjestelmään. Tämä ei kuitenkaan saisi rajoittaa toimintaohjelmien lopullista esittämismuotoa, tekstin asettelu ja taulukot mukaan luettuina, koska sähköiseen tietojenvaihtojärjestelmään syötetyt tiedot voidaan jäsentää ja esittää eri tavoin.
(5)
Toimintaohjelmien mallin olisi vastattava asetuksen (EU) N:o 508/2014 18 artiklassa ja asetuksen (EU) N:o 1303/2013 27 artiklassa vahvistettua toimintaohjelman sisältöä. Jotta tietojen syöttämiselle voidaan varmistaa yhdenmukaiset edellytykset, mallissa olisi määriteltävä sähköisen tietojenvaihtojärjestelmän kunkin kentän tekniset ominaisuudet. Mallissa olisi määriteltävä mahdollisuudet esittää vakiomuotoisten tietojen lisäksi muitakin kuin vakiomuotoisia tietoja pakollisissa tai vapaaehtoisissa liitteissä. Tällaisten liitteiden teknisiä ominaisuuksia ei ole tarpeen määritellä.
(6)
Asetuksen (EU) N:o 508/2014 72 artiklassa säädetään, että asianomaisten jäsenvaltioiden on toimitettava komissiolle Euroopan unionin toiminnasta tehdyn sopimuksen 349 artiklassa tarkoitettujen syrjäisimpien alueiden tiettyjen kalastus- ja vesiviljelytuotteiden kalastuksessa, viljelyssä, jalostuksessa ja markkinoille saattamisessa toimijoille aiheutuvien lisäkustannusten korvaamista koskeva suunnitelma.
(7)
Asetuksen (EU) N:o 508/2014 73 artiklan mukaan korvaussuunnitelmassa olisi myös ilmoitettava valtiontuesta, jota jäsenvaltio on lisärahoituksen muodossa myöntänyt korvaussuunnitelman toteuttamiseen.
(8)
Korvaussuunnitelman rakenteen olisi oltava sellainen, että varmistetaan tietojen johdonmukaisuus ja laadukkuus, tietojen tarkkuuden vähimmäistaso sekä vakiomuoto niiden esittämiselle. Tietoja olisi myös voitava verrata asianomaisten alueiden ja täytäntöönpanovuosien välillä.
(9)
Korvaussuunnitelma olisi eriteltävä korvauskelpoisten kalastus- ja vesiviljelytuotteiden luettelossa olevien syrjäisimpien alueiden sekä asetuksen (EU) N:o 508/2014 70 artiklassa tarkoitettujen toimijatyyppien mukaan.
(10)
Suunnitelmassa olisi myös ilmoitettava asetuksen (EU) N:o 508/2014 71 artiklan mukaisesti laskettu korvauksen määrä.
(11)
Asetuksen (EU) N:o 508/2014 98 artiklassa säädetään, että jäsenvaltioiden on toimitettava komissiolle ennuste määrästä, jonka edestä niiden odotetaan jättävän tukihakemuksia kuluvaa ja seuraavaa varainhoitovuotta varten.
(12)
Jäsenvaltioiden ennusteen toimittamiseen käyttämällä mallilla pitäisi pystyä varmistamaan, että komission saatavilla on yhdenmukaista ja oikea-aikaista tietoa, jotta voidaan suojata unionin taloudelliset edut, tarjota ohjelmien tehokkaan täytäntöönpanon varmistamiseen tarvittavat keinot sekä helpottaa rahoitushallintoa.
(13)
Jäsenvaltioiden on asetuksen (EU) N:o 1303/2013 55 artiklan mukaisesti tehtävä ennakkoarviointeja kunkin ohjelman suunnittelun parantamiseksi. Asetuksen (EU) N:o 1303/2013 55 artiklan 2 kohdassa säädetään, että ennakkoarvioinnit on esitettävä komissiolle samanaikaisesti kuin ohjelma, ja mukaan on liitettävä tiivistelmä. Ennakkoarviointikertomukseen asetuksen (EU) N:o 508/2014 115 artiklan 1 kohdan mukaisesti sisällytettävien tietojen olisi oltava riittävän yhdenmukaisia, jotta komissio voi laatia ennakkoarviointikertomuksista yhteenvedon unionin tasolla asetuksen (EU) N:o 508/2014 118 artiklassa edellytetyllä tavalla.
(14)
Asetuksen (EU) N:o 1303/2013 56 artiklan mukaan hallintoviranomaisen on laadittava suunnitelma ohjelmakauden aikana suoritettavaa toimintaohjelman arviointia varten. Asetuksen (EU) N:o 508/2014 18 artiklan 1 kohdan j alakohdan mukaan toimintaohjelmaan on sisällyttävä arviointisuunnitelma. Komission olisi arviointisuunnitelman vähimmäisvaatimusten avulla voitava varmistaa, että suunnitelmaan sisältyvät arviointitoimet ja resurssit ovat realistiset ja että jäsenvaltiot noudattavat asetuksen (EU) N:o 1303/2013 54 artiklan 1 ja 2 kohdassa sekä 56 artiklan 2 ja 3 kohdassa vahvistettuja arviointivaatimuksia.
(15)
Tässä asetuksessa säädettyjen toimenpiteiden ripeän soveltamisen varmistamiseksi tämän asetuksen olisi tultava voimaan sitä päivää seuraavana päivänä, jona se julkaistaan Euroopan unionin virallisessa lehdessä.
(16)
Tässä asetuksessa säädetyt toimenpiteet ovat Euroopan meri- ja kalatalousrahaston komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Toimintaohjelman sisällön esittäminen
Asetuksen (EU) N:o 508/2014 18 artiklassa kuvatun toimintaohjelman sisältö on esitettävä tämän asetuksen liitteessä I olevan mallin mukaisesti.
2 artikla
Syrjäisimpiä alueita koskevan korvaussuunnitelman rakenne
Asetuksen (EU) N:o 508/2014 72 artiklassa säädetyn syrjäisimpiä alueita koskevan korvaussuunnitelman rakenne esitetään tämän asetuksen liitteessä II.
3 artikla
Rahoitustietojen toimittamismalli
Toimittaessaan komissiolle rahoitustietoja asetuksen (EU) N:o 508/2014 98 artiklan mukaisesti jäsenvaltioiden on käytettävä tämän asetuksen liitteessä III esitettyä mallia.
4 artikla
Ennakkoarvioinnin sisältö
Asetuksen (EU) N:o 1303/2013 55 artiklassa tarkoitettu ennakkoarviointi on liitettävä toimintaohjelmaan kertomuksena, jossa on esitettävä
a)
englanniksi laadittu tiivistelmä;
b)
asianomaisen jäsenvaltion kielellä tai kielillä laadittu tiivistelmä;
c)
tämän asetuksen liitteessä IV mainitut erityiset näkökohdat.
5 artikla
Arviointisuunnitelmaa koskevat vähimmäisvaatimukset
Asetuksen (EU) N:o 1303/2013 56 artiklassa säädettyä arviointisuunnitelmaa koskevat vähimmäisvaatimukset esitetään tämän asetuksen liitteessä I olevassa 10 kohdassa.
6 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 14 päivänä heinäkuuta 2014.

Labels: 7
8
6
12
15